DA Den Europæiske Unions Tidende C 310/14

Offentliggørelse af en ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2011/C 310/11

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ANSØGNING OM ÆNDRING

RÅDETS FORORDNING (EF) Nr. 510/2006

ANSØGNING OM ÆNDRING I HENHOLD TIL ARTIKEL 9

»THÜRINGER ROSTBRATWURST«

EF-Nr.: DE-PGI-0105-0223-09.02.2011

BGB ( X ) BOB ( )

1. Afsnit i varespecifikationen, som berøres af ændringen:

—  Produktets betegnelse — Beskrivelse —  Geografisk område —  Bevis for oprindelse —  Produktionsmetode —  Tilknytning —  Mærkning —  Krav i de nationale bestemmelser —  Andet (angives nærmere)

2. Type ændring(er):

— Ændring af enhedsdokument eller resuméark —  Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er):

Ønskede ændringer:

3.1. Beskrivelse:

Sætningen »Mindst 51 % af de anvendte råvarer stammer fra Thüringer-regionen« skal udgå.

Begrundelse:

Kravet om, at en bestemt del af råvarerne skal stamme fra regionen, bør ikke gælde længere. Produktets egenskaber eller dets omdømme afhænger ikke af, om en del af de anvendte råvarer kommer fra regionen eller ej.

ENHEDSDOKUMENT

RÅDETS FORORDNING (EF) Nr. 510/2006

»THÜRINGER ROSTBRATWURST«

EF-Nr.: DE-PGI-0105-0223-09.02.2011

BGB ( X ) BOB ( )

1. Betegnelse:

»Thüringer Rostbratwurst«

2. Medlemsstat eller tredjeland:

Tyskland

3. Beskrivelse af landbrugsproduktet eller fødevaren:

3.1. Produkttype:

Kategori 1.2. Kødprodukter (opvarmet, saltet, røget, m.m.)

3.2. Beskrivelse af produktet med betegnelsen i punkt 1:

Mindst 15-20 cm lang, mellemfin pølse af typen Rostbratwurst i stram naturtarm (svine- eller fåretarm), rå eller kogt, med en meget krydret smag. Stykvægt: 100-150 g.

Sammensætning

Svinekød, hvorfra en del af fedtet er fjernet, svinekæber uden svær, evt. kalve- eller oksekød til farsen, ikke behandlet til konservering; krydderiblandingen varierer alt efter de traditionelle opskrifter eller det regionale særpræg; foruden salt og peber anvendes navnlig kommen, merian og hvidløg. Fedtindhold: 20 % (± 5 %)

Analyseværdier

Kødprotein uden bindevævsprotein: mindst 8,5 %. Af kødproteinet skal andelen uden bindevævsprotein udgøre: mindst 65 volumenprocent (histometrisk) og mindst 75 % (kemisk).

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Alle etaper i produktionen af pølsen finder sted i det definerede geografiske område.

3.6. Særlige regler vedrørende udskæring, rivning eller emballering osv.:

—

3.7. Specifikke mærkningsregler:

—

4. Præcis afgrænsning af det geografiske område:

Forbundsstaten Thüringen

5. Tilknytning til det geografiske område:

5.1. Det geografiske områdes egenart:

Der har været tradition for at fremstille Thüringer Rostbratwurst i Thüringen i adskillige århundreder. Den første omtale af Thüringer Rostbratwurst kan dokumenteres helt tilbage til 1404. I Rudolstadts statsarkiv findes en faktura fra Arnstadt Kloster, som bl.a. indeholder en post med betegnelsen »darme czu bratwurstin«, dvs. Bratwursttarme. Den ældste kendte opskrift findes i statsarkivet i Weimar. Den stammer fra »Ordnung für das Fleischerhandwerk zu Weimar, Jena und Buttstädt« (bestemmelser for slagterhåndværket i Weimar, Jena og Buttstädt) af 2. juli 1613. I »Thüringisch-Erfurtische Kochbuch« (kogebog fra Thüringen og Erfurt) fra 1797 findes endnu en opskrift. I dag har næsten alle kød- og pølseproducenter i Thüringen »Thüringer Rostbratwurst« i deres sortiment, og pølsen kan fås overalt i Thüringen i specielle pølsebarer. Oprindelsesbetegnelsen er blevet bibeholdt, fordi den i det tidligere DDR kun blev anvendt som ægte geografisk oprindelsesbetegnelse.

5.2. Produktets egenart:

Thüringer Rostbratwurst er opstået af en tradition, der går flere århundreder tilbage. Også Martin Luther og Goethe skønnede på Thüringer Rostbratwurst, og den er løbende blevet nævnt i litteraturen (Grimmelshausen, Simplizissimus) siden 1669. Produktets unikke og lækre smag betyder, at den endnu i dag har et godt omdømme, ikke blot i Tyskland, men også i andre lande.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn for (BGB):

Thüringer Rostbratwurst har fået sit renommé på grund af Thüringen-slagternes håndelag og erfaring og opskrifterne, der er gået i arv gennem generationer.

Henvisning til offentliggørelse af varespecifikationen:

Markenblatt Heft 33 af 20. august 2010, Teil 7a-bb, s. 14729

http://register.dpma.de/DPMAregister/geo/detail.pdfdownload/14402

(1) EUT L 93 af 31.3.2006, s. 12.